Document ID: 32009R0504

KOMISJONI MÄÄRUS (EÜ) nr 504/2009,
15. juuni 2009,
millega muudetakse määrust (EÜ) nr 546/2003, teatava teabe andmise kohta, mis on seotud nõukogu määruste (EMÜ) nr 2771/75, (EMÜ) nr 2777/75 ja (EMÜ) nr 2783/75 kohaldamisega muna- ja kodulinnulihasektoris
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artiklit 192 koostoimes artikliga 4,
võttes arvesse nõukogu 29. oktoobri 1975. aasta määrust (EMÜ) nr 2783/75 ovoalbumiini ja laktalbumiini ühise kaubandussüsteemi kohta, (2) eriti selle artiklit 10,
ning arvestades järgmist:
(1)
Komisjoni määruses (EÜ) nr 546/2003 (3) on sätestatud, et liikmesriigid peavad komisjonile igal neljapäeval teatama puuris peetavate kanade A-klassi munade keskmise müügihinna pakkimiskohas, mis on L- ja M-klassi keskmine hind. Teatavad liikmesriigid on üle võtnud nõukogu 19. juuli 1999. aasta heaolu käsitleva direktiivi 1999/74/EÜ (millega sätestatakse munakanade kaitse miinimumnõuded), (4) kehtestades oma territooriumil kõnealuse direktiiviga kindlaksmääratud miinimumstandarditest rangemad heaolu käsitlevad standardid. Sellest tulenevalt ei ole teatavad munakanade pidamise viisid mõnes liikmesriigis enam kasutusel. Sel põhjusel peaksid need liikmesriigid, kellel ei ole enam võimalik teatada puuris peetavate kanade munade hindu, teatama komisjonile õrrekanade munade hinnad.
(2)
Ühtlustamise huvides tuleks kõik lihasektori hindadega seotud teated saata samal nädalapäeval; seega peetakse asjakohaseks, et teatatakse kolmapäeval.
(3)
Seetõttu tuleks määrust (EÜ) nr 546/2003 vastavalt muuta.
(4)
Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruses (EÜ) nr 546/2003 asendatakse artikli 1 lõige 1 järgmisega:
„1. Kõik liikmesriigid teatavad komisjonile elektrooniliselt igal kolmapäeval hiljemalt kell 12.00 (Brüsseli aeg) järgmise:
a)
puuris peetavate kanade A-klassi munade keskmise müügihinna pakkimiskohas, mis on L- ja M-klassi keskmine hind, või kui puuris peetavate kanade mune enam ei toodeta, õrrel peetavate munakanade munade müügihinna, märkides, et müügihind on seotud õrrel peetavate kanade munadega;
b)
nn 65 % A-klassi tervete kanade müügihinna või, kui see on representatiivsem, muul viisil müügiks pakutud tervete kanade müügihinna tapamajades või tüüpilistel turgudel registreeritud hulgihinnad.”
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 15. juuni 2009

Labels: 3
12
2
17